Reykhólahreppur lætur nú greina þá kosti sem felast í sameiningu við önnur sveitarfélög. Sveitarstjóri segir stefnt að kosningum árið 2026.
Reykhólahreppur hefur nú bæst í hóp þeirra sveitarfélaga sem vill skoða möguleika á sameiningu við önnur sveitarfélög. Vinnan er nýhafin en Ingibjörg Birna Erlingsdóttir sveitarstjóri segir að átta sviðsmyndir séu nú til skoðunar.
Þetta er sem sagt bara efni sem við erum að safna núna og við ætlum svo að vinna þetta með íbúum og verðum með íbúaþing í maí eða byrjun júní og þá kemur aðalefnið fram.
Nágrannar þeirra í Strandabyggð hafa þá einnig hafið sama ferli. Reykhólahreppur, Strandir og Dalir eiga í ríku samstarfi. Þau eru með sameiginlegt svæðisskipulag og einnig sameiginlega byggingar- og skipulagsfulltrúa. Ingibjörg segir það þó ekki binda sveitarfélögin í að skoða aðra kosti. Reykhólahreppur leggur áherslu á að efla stjórnsýslu.
Verkefnin sem sveitarfélögunum eru falin og eru okkur falin til framtíðar. Við þurfum að geta unnið þau vel og hafa starfsfólk til þess. Við teljum að stærri heild geti betur unnið úr þeim efnum.
Leiðin að endanlegri sameiningu er engu að síður löng. Að valkostagreiningu lokinni er boðið til óformlegra samræðna sem verða síðan formlegar ef allt gengur að óskum. Endanleg kosning um sameiningu verður því ekki í bráð.
Við sjáum fyrir okkur að það verður væntanlega ekki fyrr en í fyrsta lagi í kosningunum ekki næstu heldur þar næstu þar sem væri þá hægt að kjósa um sameiningu sveitarfélaga, sem er þá 2026.